Katharine Hepburn, 1907-2003 (30/6/03) - 2003-06-29
Katharine Hepburn se istakla u ulogama snažnih žena koje krasi zdrav razum - u filmovima poput "Afričke kraljice", "Philadelphijske pri
Sinoć je preminula Katharine Hepburn, američka filmska i kazališna glumica. Preminula u 96. godini života, u svom domu u mjestu Old Saybrook, u saveznoj državi Connecticut. Ljubiteljima filma ostat će u sjećanju po izvrsnim ostvarenjima u filmovima poput "Afričke kraljice", "Philadelphijske priče", "Pogodi tko dolazi na večeru" i "Ljetnikovcu". Katharine Hepburn se posebno istakla u ulogama snažnih žena koje krasi zdrav razum. Na to je, sasvim sigurno, imalo utjecaj i njezino odrastanje, u imućnoj obitelji liječnika koja je bila vrlo politički angažirana. "Ja sam dijete svojih roditelja - ljudi koji se nisu bojali ničega. Kao socijalisti živjeli su u za to doba vrlo konzervativnoj, republikanskoj sredini. Stalno su prosvjedovali – za prava žena, za pravo na pobačaj... Ja sam odrasla u takvoj atmosferi, naučili su me da se ničeg ne trebam bojati" - objasnila je u jednom interviewu Katharine Hepburn. Kao djevojka, željela je postati liječnica, no gluma je prevladala. 1928. godine snimila je prvi od svoja 43 filma, komediju "Račun za razvod". Sljedeće je godine nagrađena prvim od četiri Oscara, za film "Jutarnja slava". Ostale je Oscare dobila za uloge u filmovima "Pogodi tko dolazi na večeru", "Zima jednog lava" i "Ljetnikovac". Nominirana je za 12 Oscara. Mnogi od filmova Katharine Hepburn pojavljuju se na popisima najboljih filmova svih vremena - "Philadelphijska priča", "Adamovo rebro" i "Žena godine. Ljubitelji filma posebno pamte njezinu suradnju s Spencerom Tracyjem, Peterom O’Tooleom, Caryjem Grantom i Humphreyem Bogartom. U privatnom je životu Katharine Hepburn često odavala dojam slične osobe koju je glumila na filmskom platnu. "Znate, mislim da sam sve svoje uloge odglumila na isti način. Barem tako kažu. Neki ljudi su izvrsni karakterni glumci. Ja nisam. Imam prepoznatljivu dikciju, način govora, naglasak, prepoznatljiv izgled. To sam ja. To se nije mnogo mijenjalo iz uloge u ulogu. Najvažnije je bilo da mi ponude ovu pravu" - rekla je u jednom razgovoru s novinarom Glasa Amerike glasovita glumica. Katharine Hepburn je nastupila i u nizu uspješnih kazališnih predstava na Broadwayu, a nastupala je i na televiziji. 1991. godine napisala je auto-biografiju, koja je dugo bila na listama bestsellera. Katharine Hepburn, vjerojatno najčešće nagrađivana glumica u povijesti filma, preminula je sinoć u 96. godini života.